הכנסת השמונה-עשרה

הצעת חוק של  חבר הכנסת		יריב לוין
							
					פ/2207/18			
הצעת חוק הכנסת (תיקון – מספר הסגנים ליושב ראש הכנסת), התש"ע–2010

תיקון סעיף 10	1.	בחוק הכנסת, התשנ"ד–1994, בסעיף 10, בסופו יבוא "ואולם רשאית ועדת הכנסת, ברוב חבריה, לקבוע כי בתקופת כהונתה של אותה כנסת לא יעלה מספר הסגנים ליושב ראש הכנסת על תשעה".	

דברי הסבר

סעיף 10 לחוק הכנסת, התשנ"ד–1994, עוסק בנשיאות הכנסת, וקובע כי מספר הסגנים ליושב ראש הכנסת לא יעלה על שבעה. ההוראה המגבילה את מספר הסגנים נוספה לחוק בתיקון מס' 7 משנת התש"ס-2000, ונקבע אז כי תחל ביום תחילת כהונתה של הכנסת ה-16. 
רק בכנסת ה-16 עמדה הכנסת במגבלה שקבעה, ואילו בכנסת ה-17 ובכנסת ה-18 חוקקה, כהוראת שעה, תיקון לחוק שאיפשר להגדיל את מספר הסגנים לשמונה ולתשעה, בהתאמה. הגדלת מספר הסגנים תכליתה לאפשר ייצוג רחב והולם לסיעות הכנסת השונות בנשיאות הכנסת, באופן שיאפשר לנשיאות לשקף את הרכב הכנסת ולקבל החלטות בדבר ניהול סדר יומה של הכנסת, תוך הסכמה רחבה ככל האפשר, ותוך מתן ביטוי הולם לקשת רחבה של העמדות המיוצגות בכנסת.  
על כן, מוצע להסמיך את ועדת הכנסת, ברוב חבריה, להגדיל את מספר הסגנים המירבי ליושב ראש הכנסת, כך שלא יעלה על תשעה, באופן שמחד ישאיר מגבלה על מספר הסגנים, ומאידך יאפשר גמישות וייתר את הצורך בתיקון חקיקה במקרה שבו רוב משמעותי בכנסת יתמוך בהגדלה של מספר הסגנים לשם הבטחת ייצוג הולם לסיעות השונות בנשיאות הכנסת. 

---------------------------------
הוגשה ליו"ר הכנסת והסגנים
והונחה על שולחן הכנסת ביום
כ"ב באדר התש"ע – 8.3.10